******ДУШАН СТАРЧЕВИЋ,** редовни члан Академије инжењерских наука Србије (АИНС) од 2012, рођен је 16. јануара 1949. године у с. Палача, Хрватска, од оца Бранка и мајке Марије. Завршио је гимназију у Вуковару. На Универзитету у Београду, дипломирао је на Електротехничком факултету 1972. на Смеру за рачунарство и информатику, а магистрирао 1975. Докторирао је на Факултету организационих наука 1983. са дисертацијом из области информационих система.

Од 1972. до 1976. године радио је у Институту Михајло Пупин у Београду, као научни сарадник на пословима истраживања и развоја дигиталних и хибридних рачунарских система. Од 1976. до 1979. године радио је у Интеркомерц-Информатици на пословима пројектовања и имплементације рачунарске мреже платног промета СФРЈ. Од 1979. до 1983. био је запослен у Савезној управи за радио везе, Београд, као технички саветник Директора Управе. Од 1983. до 1992. радио је у Институту Михајло Пупин у Београду, прво као технички директор, касније као директор, Лабораторије за рачунарство.

На Електротехничком факултету је 1987. године биран за доцента. Од 1992. па до 2017. радио је на Факултету организационих наука Универзитета у Београду. У звање редовног професора биран је 1999. Више пута биран је за продекана, председника Већа одсека за информационе системе и технологије, председника Већа за докторске студије, шефа катедри за информационе системе и информационе технологије. Формирао је Лабораторију за мултимедијалне комуникације, Иновациони центар за информационе технологије и ИБМ Линукс центар. Директор је Иновационог центра Факултета организационих наука. Био је председник Већа групације техничко-технолошких наука Универзитета у Београду. Био је ментор на осам докторских дисертација.

Четиири деценије бави се научно-истраживачким радом у домену рачунарства, и то посебно у пољу дистрибуираних система и рачунарских мрежа, информационих система, телемедицине, мултимедија и рачунарске графике.

Објавио је, као аутор или коаутор, више од 320 библиографских јединица од чега 10 уџбеника, приручника и практикума и једну књигу из области дигиталне економије. Такође, објавио је 16 прилога у међународним монографијама код издавача John Wiley & Sons, Springer Verlag и IGI Global Press. Аутор је 4 прилога у националним монографијама. Едитор је на 2 националне монографије, једном специјалном броју међународног часописа са ISI/WOS листе и 23 Зборника радова са националних конференција. Према Web of Science (Thomson Reuters) извору за последњих 20 година објавио је 39 радова, цитираних 223 пута и са индексом h=11. Према Scopus-у публиковао је 61 научни рад, цитираних 422 пута, а према Google Scholar индексу цитираности радови су цитирани 996 пута.

Реализовао је више од 100 пројеката у области рачунарства. Пионир је у области увођења географских информационих система и великих база података. Пројектовао је и реализовао дигитални модел простора СФРЈ. Руководио је развојем аутохтоног индустријског рачунарског програма ТИМ. Учествовао је у постављању националне мреже платног промета. Развио је RadioCAD, пакет са GIS технологијама за аутоматизовано пројектовање радиовеза (Енергопројект-Ентел, БК Телеком). Са сарадницима развио је ТЕМПО, пакет за визуелизацију и сонификацију EEG сигнала. Током последњих година интензивно ради на пројектима из области комуникације човек – рачунар (HCI), система за учење подржаних рачунаром, мобилног рачунарства, интеграције Интернета и мобилне телефоније, берзанских и брокерских информационих система.

Душан Старчевић добитник je награде Друштва информатичара Србије 2000. године, награде ЕТАН-а за најбољи рад у 1987, наградe Универзитета за дипломски рад 1972. Од Југословенског друштва за рачунарство и информационе технологије 2005. године је добио признање за вишегодишњи рад на организовању и одржавању научно-стручног скупа Инфотех. Душан Старчевић је више пута боравио у Сједињеним Америчким Државама, Великој Британији и Немачкој на научном и стручном усавршавању.

Члан је уређивачких одбора међународних часописа YUJOR, IJKSR, COMSIS и JITA. Рецензирао је радове за међународне часописе, као и пројекте у надлежности Министарства просвете и науке. Био је члан Матичног одбора за електронику, телекомуникације и информационе технологије и председник жирија Привредне коморе града Београда за доделу новогодишњих награда за најбоље докторске, магистарске и дипломске радове.